**Ivar Hanestad** (født 8. september 1952) er en norsk forretningsmann og idrettsleder, kjent for rollen i Branns elitesatsing i fotball fra 1999 til 2003.

Hanestad er utdannet skipsingeniør fra Bergen ingeniørhøgskole, og har også examen philosophicum fra Universitetet i Bergen. Han var i mange år administrerende direktør i Bergen Industriutvikling AS (BIG), og gav seg i 1995 etter nesten ti år i stillingen. Han arbeidet deretter som konsulent innenfor bedriftsrådgivning, og var blant annet inne i ledelsen i BNR og Westfal-Larsen-eide Berstad-Wallendahl. I alle disse årene var Hanestad inne i bedrifter som slet tungt økonomisk, og fungerte som «ryddegutt» der han kuttet kostnader og ansatte for å prøve å redde bedriftene.

På slutten av 1990-tallet var Sportsklubben Branns elitesatsing i fotball organisert igjennom driftsselskapet Brann ASA, et allmennaksjeselskap som forvaltet eierinteressene i Brann Stadion samt spiller- og markedsrettigheter. Etter en sportslig nedtur i Sportsklubben Brann i 1998 hadde klubben havnet i økonomiske problemer, og i tiden som fulgte måtte Brann ASA hjelpe til med å ta regningen. Robert Monsen og Ivar Hanestad ble da henholdsvis leder og nestleder i ASAet, og skulle på vegne av aksjonærene rydde opp i det økonomiske rotet. I løpet av 1999 endte uroen med at klubbdirektør Harry Herstad måtte gå, og Hanestad ble ny midlertidig administrerende direktør i sportsklubben.

Hanestad fikk raskt sparket manager Kjell Tennfjord fra klubbens administrasjon, og konfliktene første også til at hovedtrener Harald Aabrekk søkte permisjon og senere sluttet. Totalt femten personer forsvant fra Branns sportslige og administrative ledelse i løpet av Hanestads opprydning i 1999. Hanestad fungerte som direktør i sportsklubben ut 1999, før han overlot vervet til sin håndplukkede etterfølger Bjørn Dahl. Han fortsatte imidlertid som nestleder i Brann ASA, og ble fra 2002 også ASAets leder. Brann ASA la ned driften våren 2003, etter å ha tapt 80 millioner kroner siden oppstarten i 1997. Spiller- og markedsrettighetene samt ASAets ansatte ble da ført tilbake til Sportsklubben, mens Hanestad selv ikke fikk noen rolle i Branns videre drift.

Fra 2006 til 2018 jobbet Hanestad for selskapet Marine Benefits, og var der innom rollene som C.E.O. C.O.O. og arbeidende styreleder.

Referanser
----------

1. ↑   Bergensavisen, side(r) 45, utgitt 8. september 2012[Hentet fra Wikidata]
2. ↑  «Livredder for 320 arbeidsplasser». *Bergens Tidende*, 1. mars 1993.
3. ↑  «Industriberger går fra borde». *Bergens Tidende*, 21. oktober 1995.
4. ↑  «Rydder vei for seg selv». *Bergens Tidende*, 25. juni 1999.
5. ↑  «Brannslukkeren». *Bergens Tidende*, 22. august 1999.
6. ↑  «ASA på kollisjonskurs med Sportsklubben». aftenposten.no. 28. februar 2003. Besøkt 21. juni 2019.
7. ↑  «Brann ASA blir trolig avviklet». aftenposten.no. 1. april 2003. Besøkt 21. juni 2019.
8. 1 2  «Den store snuoperasjonen». *Bergens Tidende*, 9. april 2005.
9. ↑  «Brannslokkeren som tenner Aabrekk». *VG*, 14. august 1999.
10. ↑  «Ny sjef i Brann». Dagbladet. 13. august 1999. Besøkt 21. juni 2019.
11. ↑  «Mannefallet på Stadion». *Bergens Tidende*, 5. november 1999.
12. ↑  «'Ut av resporatoren'». *Bergens Tidende*, 6. november 1999.
13. ↑  «Hanestad blir ny sjef i Brann ASA». *Bergensavisen*, 9. mars 2002.
14. ↑  «80 millioner forduftet». Aftenposten. 2. april 2003. Besøkt 21. juni 2019.
15. ↑  «Bjørn Dahl slutter som direktør, blir daglig leder». *Bergens Tidende*, 25. juni 2003.
16. ↑  «Ivar Hanestad». marinebenefitsas.com. Besøkt 21. juni 2019.